《观胡文定公手墨因求别本》
宋代·刘子翚

温温文定公，至道夙所钦。
神超虽缅邈，余英壮儒林。
正容阅真虽，默默流至音。
不事八法奇，天成写幽襟。
有如瀚海鸿，随波自浮沉。
又如太虚云，舒卷杳莫寻。
乃知晋魏还，笔端有哇淫。
弃藁竞韬藏，非将玩球琳。
庶几字画间，可以求其心。
清伊一派流，汇作万太深。
沟渠有暴盈，淟涊时见侵。
投胶了不难，公以独力任。
我惭步趋晚，悠然寄孤吟。
流风在目前，著鞭要骎骎。
愿分墨本余，刻之苍岸阴。
大块有动摇，斯文无古今。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。